MT Il-Ġurnal Uffiċjali tal-Unjoni Ewropea C 451/69

Opinjoni tal-Kumitat Ekononomiku u Soċjali Ewropew dwar “Il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni – It-twettiq tal-potenzjal tal-finanzjament kollettiv fl-Unjoni Ewropea”

COM(2014) 172 final

(2014/C 451/11)

Relatur: is-Sur Mendoza Castro

Nhar l-14 ta’ Marzu 2014, il-Kummissjoni Ewropea ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar

il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni – It-twettiq tal-potenzjal tal-finanzjament kollettiv fl-Unjoni Ewropea

COM(2014) 172 final.

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-23 ta' Ġunju 2014

. Matul il-500 sessjoni plenarja tiegħu li saret fid-9 u l-10 ta' Lulju 2014 (seduta tal-10 ta' Lulju), il-Kumitat Ekonomiku u Soċjali Ewropew adotta din l-Opinjoni b'195 vot favur, vot wieħed (1) kontra u 5 astensjonijiet.

1. Konklużjonijiet u rakkomandazzjonijiet

1.1 Il-KESE jilqa' b'mod pożittiv il-Komunikazzjoni tal-Kummissjoni u jenfasizza l-potenzjal tat-tkabbir tal-finanzjament kollettiv fl-UE bħala sors alternattiv ta' finanzjament.

1.2 Il-KESE jenfasizza l-benefiċċji tal-finanzjament kollettiv għall-ekonomija permezz tal-investiment, l-innovazzjoni u l-impjieg, u fl-istess waqt il-konsumatur tal-kreditu jkollu iżjed opportunitajiet ta' għażla.

1.3 L-aċċess universali għall-finanzjament kollettiv ser jevita li l-persuni b'diżabilità jiġu esklużi minn dan is-sors ta' finanzjament.

1.4 L-intrapriżi tal-UE jiddependu ħafna aktar mis-self bankarju milli l-intrapriżi tal-Istati Uniti u għalhekk l-effetti tar-reċessjoni f'każ ta' kriżi finanzjarja huma aktar serji. Barra minn hekk, bosta pajjiżi tal-UE ta' spiss ikunu wisq restrittivi f'dak li jirrigwarda l-kreditu għall-SMEs.

1.5 Il-KESE jenfasizza li l-SMEs jiddependu mis-self bankarju u din hija sitwazzjoni li ser tissokta minkejja li jkun hemm sorsi alternattivi, li mhux dejjem ikunu aċċessibbli faċilment.

1.6 Il-finanzjament kollettiv jimplika kontribuzzjoni għall-ekosistema finanzjarja li ma tistax waħedha ssolvi l-problemi finanzjarji tal-intrapriżi.

1.7 L-intrapriżi li għadhom kif jiftħu (start-ups), l-innovaturi żgħażagħ u l-intrapriżi ta' ekonomija soċjali jaqdu rwol sinifikanti fl-Aġenda 2020 u fl-Aġenda Diġitali.

1.8 Il-finanzjament kollettiv mingħajr redditu finanzjarju huwa mifrux ħafna fl-UE. Għandu jiġi studjat l-impatt tal-inċentivi fiskali, li jvarjaw fost l-Istati Membri.

1.9 Il-leġislazzjoni Ewropea għandha tkopri biss tipi speċifiċi ta' finanzjament kollettiv ta' redditi finanzjarji u mhux id-donazzjonijiet u forom oħra ta' sponsorizzar mingħajr skop ta' qligħ.

1.10 Il-leġislazzjoni trid tkun ibbażata fuq il-bilanċ, waqt li jiġu protetti l-investituri u tiġi evitata r-regolazzjoni eċċessiva. Madankollu, l-azzjonijiet tar-regolaturi huma fundamentali sabiex titrawwem il-fiduċja tal-investituri.

1.11 L-għanijiet tar-regoli huma li jkun hemm proċeduri amministrattivi sempliċi, proċeduri rapidi ta' deċiżjonijiet u l-inqas spejjeż possibbli. Għandhom l-għan ukoll li jkunu newtrali, trasparenti u li jevitaw il-prattiki inġusti, bi proċeduri aċċessibbli għat-tressiq tal-ilmenti. Dan kollu jibbenefika kemm lill-fornituri kif ukoll lill-konsumaturi.

1.12 L-investituri potenzjali għandhom jirċievu informazzjoni aċċessibbli, ċara, adegwata, eżatta u mhux qarrieqa.

1.13 Il-KESE jissuġġerixxi li l-UE tikkomplementa l-azzjoni meħuda mill-Istati Membri sabiex jappoġġjaw l-inizjattivi mingħajr skop ta' qligħ li jippromovu l-valuri bħall-impjieg, is-solidarjetà, il-pluraliżmu, id-demokrazija u l-libertà.

1.14 Il-finanzjament kollettiv għandu jiġi rikonoxxut b'mod speċifiku fil-leġislazzjoni tal-Istati Membri bħala l-forma ġdida ta' patroċinju li hu.

2. Introduzzjoni

2.1 Fl-aħħar snin kien hemm tendenza fejn ċerti forom ta' produzzjoni bdew jimxu mill-intrapriżi lejn l-individwi, u dawn bdew jissejħu “prosumaturi” (1).

2.2 Din ġiet aċċellerata bl-introduzzjoni tal-internet, li wassal għall-hekk imsejħa “ekonomija kollaborattiva”, fejn persuna tiddeċiedi li taqsam mal-oħrajn ass li huwa fil-pussess tagħha, xi kultant bi skambju għall-flus. Ara l-Opinjoni tal-KESE dwar “Il-konsum kollaborattiv jew parteċipattiv: mudell ta' sostenibbiltà għas-seklu XXI” (2) u r-Riżoluzzjoni tal-Parlament Ewropew (3).

2.3 F'dan il-kuntest fuq l-internet qed jiffjorixxu ammont ta' intrapriżi li għadhom kif jiftħu peress li l-internet ta' spiss jippermetti proċess ta' diżintermedjazzjoni li permezz tiegħu l-individwi jistgħu jagħmlu skambju ta' beni diġitali kif ukoll fiżiċi. Sfortunatament, bil-għan li ma ssirx ħsara lill-fiduċja, jinħtieġ tingħata attenzjoni għall-użu mhux xieraq li l-“avventuriera” jistgħu jagħmlu minn dan il-qasam tal-internet.

2.4 Anke fil-qasam finanzjarju qegħdin joħorġu fid-dieher metodi oħra bħall-ħruġ ta' bonds b'rendiment għoli fis-suq primarju Ewropew jew lokalment permezz tas-suq alternattiv ta' dħul fiss li nħoloq reċentement fi Spanja.

2.5 Is-self dirett jippermetti lill-intrapriżi jiffinanzjaw lilhom innifishom permezz ta' negozjati bilaterali ma' aġenti speċjalizzati fis-suq u permezz tad-diżintermedjazzjoni bankarja; jew l-aktar għażla alternattiva tal-finanzjament kollettiv, fejn investituri ġeneralment żgħar jingħaqdu flimkien permezz tal-internet sabiex jallokaw flus imfaddla lil dawk li jitolbu s-self.

3. Il-Komunikazzjoni fi ftit kliem

3.1 Il-Green Paper dwar “Il-finanzjament fuq terminu twil tal-ekonomija Ewropea” (4) nediet dibattitu wiesa' dwar il-fatturi differenti li jippermettu lill-ekonomija Ewropea tgħaddi l-fondi lejn l-investiment meħtieġ sabiex jiġi żgurat tkabbir ekonomiku (5).

3.2 Skont il-Kummissjoni, il-finanzjament kollettiv huwa sejħa miftuħa lill-pubbliku – normalment permezz ta' sit elettroniku – fejn jintalbu fondi għal proġetti speċifiċi jew investimenti ta' negozju. B'dan il-mod, il-pjattaformi jew il-kampanji ta' finanzjament ipoġġu f'kuntatt varjetà ta' investituri mhux professjonali mal-promoturi tal-proġett. Madankollu, għandu jiġi evitat li jsir użu mhux xieraq minnhom.

3.3 L-iktar forom komuni ta' finanzjament kollettiv huma: — id-donazzjonijiet; — il-patroċinju (reklamar bi skambju għal finanzjament); — il-gwadanji (jiġi rċevut oġġett jew servizz li jkun jiswa inqas mill-kontribuzzjoni); — qabel il-bejgħ (jiġu rċevuti fondi sabiex jitnieda prodott fuq is-suq); — self bl-interessi jew mingħajr; — investimenti f'intrapriżi (xiri ta' bonds jew ishma).

3.4 Vantaġġi: huwa forma alternattiva ta' finanzjament ikkaratterizzat mill-flessibbiltà u l-parteċipazzjoni tas-soċjetà u għandu varjetà kbira ta' forom. Barra minn hekk, il-finanzjament kollettiv jilħaq direttament lill-konsumatur, jiffaċilita l-istudji tas-suq u jagħmel possibbli l-aċċess għall-kreditu minn dawk li jkollhom diffikultajiet kbar f'dan ir-rigward.

3.5 Iżda jippreżenta wkoll riskji u sfidi: il-possibbiltà ta' frodi jew ħasil ta' flus, l-ineżistenza ta' suq sekondarju, eċċ.

3.6 Ir-regoli Ewropej relatati ma' din il-kwistjoni jkopru, fost affarijiet oħra, il-prospett fl-offerti pubbliċi għall-ishma (6), il-MiFID (7), is-servizzi Ewropej ta' ħlas (8), il-kreditu għall-konsumaturi (9)u s-self ipotekarju (10).

3.7 Il-prijoritajiet stabbiliti fil-Green Paper: li jiġi stabbilit grupp ta' esperti sabiex jinkisbu pariri dwar diversi aspetti; li jiżdiedu l-għarfien u l-informazzjoni; li jiġu evalwati r-regolamenti fis-seħħ fl-Istati Membri sabiex jitqies jekk hemmx bżonn ta' miżuri fil-livell Ewropew.

3.8 Il-Kummissjoni tirrikonoxxi li, fl-UE, il-finanzjament kollettiv għadu marġinali meta mqabbel mas-self bankarju iżda huwa “promettenti” meta mqabbel ma' sorsi oħra, bħall-investituri informali (business angels) jew il-kapital ta' riskju.

3.9 L-iżvilupp tal-finanzjament kollettiv irid jiffaċċja sfidi differenti, bħan-nuqqas tat-trasparenza tar-regoli applikabbli, ir-rwol li għandu jaqdi fis-suq intern u l-integrazzjoni tiegħu fl-ekosistema finanzjarja.

4. Kummenti ġenerali

4.1 Il-KESE jieħu nota tal-Komunikazzjoni u jaqbel mal-bżonn li jitjieb l-għarfien dwar mezz ta' finanzjament b'potenzjal ta' tkabbir fl-Ewropa. Jaqbel ukoll li l-mudelli alternattivi ta' finanzjament jistgħu jgħinu lill-intrapriżi li għadhom kif jiftħu jitilgħu fl-“iskala tal-finanzjament”.

4.2 Id-data tikkorrobora n-natura “marġinali” li l-Green Paper talloka lill-finanzjament kollettiv li, fl-2012, kien ta' EUR 735 miljun (11), imqabbla mas-EUR 6 000 biljun ta' self bankarju lil istituzzjonijiet mhux finanzjarji (12).

4.3 Madankollu, għandu jiġi enfasizzat it-tkabbir tiegħu. B'mod ġenerali, il-finanzjament kollettiv żdied b'mod gradwali, minn USD 530 miljun fl-2009 għal totali stmat ta' USD 5,1 biljun fl-2013, li jfisser rata ta' tkabbir annwali totali ta' 76 %. Mil-lat ġeografiku, l-ikbar suq kien l-Amerika ta' Fuq (u, fil-biċċa l-kbira tagħhom, l-Istati Uniti) b'60 % tat-total, segwit minn dak Ewropew, b'36 % (13).

4.4 Il-finanzjament kollettiv huwa ta' benefiċċju għall-ekonomija peress li huwa sors alternattiv ta' finanzjament għas-sorsi tradizzjonali li jippromovu l-investiment, l-innovazzjoni u l-ħolqien ta' impjiegi. Għandu jiġi enfasizzat ukoll l-impatt potenzjali tiegħu fuq l-iżvilupp tal-attivitajiet tal-ekonomija soċjali, l-intrapriżi tal-artiġjanat u l-mikrointrapriżi (14).

4.5 Jeħtieġ li tiġi promossa u mħeġġa l-aċċessibbiltà universali sabiex tiġi garantita l-parteċipazzjoni fil-pjattaformi tal-finanzjament kollettiv ta' persuni b'diżabilità, u b'hekk jiġi evitat li jibqgħu esklużi milli jipparteċipaw f'din il-forma ġdida ta' finanzjament, u dan jirrappreżenta opportunità oħra għat-tielet settur.

4.6 Il-KESE jilqa' b'sodisfazzjon id-deċiżjoni li r-rappreżentanti tal-SMEs ikunu inklużi fil-grupp ta' esperti. Jeħtieġ li f'dan il-grupp tkun rappreżentata kemm il-parti tal-offerta kif ukoll dik tad-domanda.

5. Struttura finanzjarja u tkabbir ekonomiku

5.1 L-istruttura finanzjarja hija marbuta mill-qrib mat-tkabbir ekonomiku u mal-effetti tal-kriżi. Fl-Istati Uniti l-intrapriżi jiksbu ħafna aktar finanzjament mis-swieq tal-kapital minn dawk fl-UE, li jiddependu ħafna iktar mis-self bankarju. L-importanza relatata mal-finanzjament mill-banek tvarja minn inqas minn 20 % fl-Istati Uniti għal aktar minn 60 % f'xi Stati Membri tal-UE.

5.2 Il-banek għandhom iktar tendenza li jsellfu matul reċessjoni “normali” u b'hekk itaffu l-impatt fuq l-ekonomija. Bla dubju, is-sitwazzjoni tinbidel meta l-kriżi ekonomika tkun assoċjata ma' kriżi finanzjarja. F'dan il-każ, ir-reċessjonijiet fil-pajjiżi orjentati lejn sistemi bankarji jkunu tliet darbiet agħar minn dawk fil-pajjiżi li għandhom struttura finanzjarja orjentata lejn is-suq (15).

5.3 Fl-UE, in-nuqqas ta' finanzjament suffiċjenti jwassal għat-tieni l-akbar problema (wara l-ilħuq tal-konsumaturi, li hija l-ewwel waħda) għall-intrapriżi (16).

5.4 Jekk il-Bank Ċentrali Ewropew jinjetta l-likwidità fis-sistema finanzjarja biex jiffaċilita l-kreditu għall-intrapriżi, mingħajr dubju din tkun miżura favorevoli ħafna għall-ekonomija Ewropea.

6. Il-finanzjament kollettiv b'redditu finanzjarju

6.1 Il-finanzjament tal-SMEs

6.1.1 Il-KESE indirizza l-problemi tal-finanzjament f'diversi opinjonijiet fejn ġiet enfasizzata l-importanza tal-SMEs għall-ekonomija Ewropea (17).

6.1.2 Ir-restrizzjoni tal-kreditu (credit crunch) tagħmel ħsara lill-ekonomija u, b'mod partikolari, lill-SMEs peress li għal dawn is-self bankarju (li ta' spiss ikun diffiċli jinkiseb) jikkostitwixxi sors fundamentali ta' finanzjament. Din hija waħda mir-raġunijiet taż-żieda sostanzjali fil-qgħad li jolqot partikolarment lil ċerti Stati Membri tal-UE.

6.1.3 Peress li ġeneralment jinvolvi investiment bi kwantità mnaqqsa, il-finanzjament kollettiv huwa bażikament orjentat lejn l-SMEs – u b'mod partikolari l-mikrointrapriżi – li jikkostitwixxu l-maġġoranza vasta tan-nisġa intraprenditorjali Ewropea (99,8 % tal-intrapriżi kollha mhux finanzjarji fl-UE-28) u li l-kontribut tagħhom għall-impjieg huwa kruċjali, fid-dawl tal-fatt li jirrappreżentaw 67,2 % tal-forza tax-xogħol (18).

6.1.4 Il-KESE jinnota li jeżistu pożizzjonijiet xettiċi dwar l-effettività tas-sorsi finanzjarji alternattivi. Il-Komunikazzjoni tal-Kummissjoni dwar “Il-finanzjament fuq terminu twil tal-ekonomija Ewropea” (19) ġiet meqjusa bħala pass 'il quddiem iżda li mhux biżżejjed għall-assoċjazzjoni Ewropea tal-SMEs, li skonthom il-finanzjament kollettiv ser jintuża minn numru “żgħir” ta' intrapriżi, filwaqt li l-intrapriżi li għadhom kif jiftħu huma biss 1 % tal-SMEs (20).

6.2 Il-finanzjament tal-intrapriżi li għadhom kif jiftħu

6.2.1 Il-KESE jenfasizza l-bżonn li l-Unjoni u l-Istati Membri jippromovu u jappoġġjaw il-finanzjament kollettiv speċjalment fil-każ ta' intrapriżi innovattivi li jkunu għadhom kif fetħu. L-intrapriżi li jkunu għadhom kif fetħu mmirati lejn ir-riċerka u l-iżvilupp ta' proġetti ta' teknoloġija avvanzata – li huma fost l-għanijiet tal-Aġenda Diġitali – huma ta' interess speċjali għall-Unjoni minħabba l-kapaċità potenzjali tagħhom sabiex jippromovu t-tkabbir u l-impjieg. Madankollu dan ma jistax jeskludi lis-setturi tradizzjonali jew lill-artiġjanat għax huma wkoll jistgħu jkunu innovattivi ħafna.

6.2.2 Il-KESE jħeġġeġ ukoll lill-UE u lill-Istati Membri sabiex jippromovu u jappoġġjaw il-finanzjament kollettiv għall-iżvilupp u t-tħeġġiġ tal-innovazzjoni soċjali, tal-innovaturi żgħażagħ u tal-ekonomija soċjali. L-organizzazzjonijiet tal-ekonomija soċjali għandhom rwol importanti x'jaqdu fl-Istrateġija Ewropa 2020 sabiex tinkiseb l-inklużjoni soċjali u jiġu inklużi l-gruppi vulnerabbli permezz tal-ħolqien tal-impjieg, u b'hekk jirrikonċiljaw il-valur soċjali u dak ekonomiku.

6.2.3 Il-finanzjament kollettiv, li mhuwiex adegwat biex jiffinanzja l-funzjonament ta' kuljum ta' intrapriża, huwa speċjalment adegwat għal dawn it-tipi ta' inizjattivi, li f'ħafna każijiet huma promossi minn intraprendituri żgħażagħ li jfittxu li jiżviluppaw proġett intraprenditorjali konkret.

7. Il-finanzjament kollettiv fl-ekosistema finanzjarja tal-UE

7.1 Il-KESE josserva li l-finanzjament kollettiv jista' jaqdi rwol ta' ċerta rilevanza bħala sors ta' finanzjament flimkien ma' forom oħra mhux tradizzjonali, bħall-investituri informali, il-kapital ta' riskju jew is-self win-win (21), eċċ. Iżda attwalment, l-ikbar problema li jridu jiffaċċjaw l-awtoritajiet ekonomiċi u monetarji, apparti r-restrizzjoni tal-kreditu, huma l-garanziji għoljin mitluba.

7.2 Fl-UE, il-promozzjoni tal-mezzi mhux bankarji ta' finanzjament tista' tikkontribwixxi sabiex tiġi enfasizzata t-tendenza – li ilha għoxrin sena – li li l-intrapriżi jduru lejn is-swieq tal-kapital. Jeħtieġ li jiġu kkunsidrati r-rekwiżiti ta' solvenza sabiex jiġi żgurat il-pagament lura tal-kapital investit u tiġi provduta ċertezza legali akbar għal dan is-sors ta' finanzjament.

8. Il-finanzjament kollettiv b'redditu mhux finanzjarju

8.1 Id-donazzjonijiet, is-self mingħajr interess jew it-trasferiment b'xejn tad-drittijiet jistgħu jintużaw għal proġetti ta' natura kummerċjali, iżda normalment ser jinvolvu kontribuzzjonijiet solidarji għall-inizjattivi soċjali promossi minn organizzazzjonijiet mingħajr skop ta' qligħ. Il-patroċinju jista' jintuża biex jiġu promossi l-ħolqien jew it-tkomplija ta' attivitajiet kulturali jew sportivi.

8.2 Il-finanzjament kollettiv huwa mudell ta' finanzjament komuni fost l-intrapriżi soċjali. Il-potenzjal ta' dan l-approċċ, speċjalment fir-rigward ta' intraprenditorija inklużiva, għandu jiġi vvalutat fil-kuntest usa' tal-Inizjattiva tal-Intrapriża Soċjali.

8.3 Peress li d-donazzjonijiet u ċerti forom ta' investiment jiġu ttrattati b'mod differenti fl-Istati Membri fir-rigward tat-taxxi, il-KESE japprova l-proposta tal-Kummissjoni li jiġi studjat l-impatt tal-inċentivi fiskali.

9. Kummenti speċifiċi

9.1 Il-bżonn ta' leġislazzjoni Ewropea

9.1.1 Il-finanzjament kollettiv jista' jiġi promoss biss bħala alternattiva vijabbli ta' finanzjament jekk titrawwem il-fiduċja tal-investituri. Il-korp regolatur għandu jaqdi rwol fundamentali f'dan ir-rigward.

9.1.2 Il-Kummissjoni ssemmi “azzjonijiet futuri” possibbli li tadotta wara li tkun taf il-fehma tal-grupp ta' esperti. Il-KESE jqis li t-tisħiħ tal-finanzjament kollettiv transkonfinali bla dubju ser jeħtieġ leġislazzjoni li tarmonizza l-kriterji li diġà adottaw (jew qegħdin jagħmlu dan) l-Istati Membri. F'dawn is-“swieq ġodda” għandha tingħata attenzjoni speċjali lill-interess u lill-protezzjoni tal-konsumaturi.

9.1.3 Din l-armonizzazzjoni tista' tikkonsisti fl-adozzjoni ta' regolament dwar il-pjattaformi ta' finanzjament kollettiv għal redditu finanzjarju li tal-inqas jinkludi: — l-arranġamenti; — is-servizzi li għandhom jiġu pprovduti; — il-limiti fuq il-kwantità; — l-obbligi ta' informazzjoni (inklużi l-kunflitti potenzjali ta' interess); — l-esklużjonijiet mill-kamp ta' applikazzjoni tiegħu; — il-projbizzjonijiet (speċjalment il-projbizzjoni tal-akkwist u l-pubblikazzjoni ta' proġetti relatati); — l-esiġenza ta' kundizzjonijiet ekwivalenti ta' kompetizzjoni; — ir-rekwiżiti finanzjarji: u — l-obbligu ta' reġistru pubbliku (pubbliċità u trasparenza).

9.1.4 L-attivitajiet ta' sponsorizzar u oħrajn mingħajr redditu finanzjarju għandhom jiġu esklużi minn leġislazzjoni eventwali Ewropea peress li m'għandhomx ir-riskji assoċjati ma' dawk b'redditu finanzjarju. L-irregolaritajiet potenzjali li jistgħu jinqalgħu diġà huma koperti mil-leġislazzjoni amministrattiva u kriminali tal-Istati Membri.

9.1.5 Il-KESE jissuġġerixxi li r-regolamentazzjoni dwar il-finanzjament kollettiv tiġi kkunsidrata essenzjalment fl-aspetti li ġejjin: — il-ħruġ jew ix-xiri ta' titoli f'kumpaniji b'ishma konġunti (xiri ta' bonds jew ishma), — il-ħruġ jew xiri ta' titoli f'kumpaniji b'responsabbiltà limitata, — is-self b'interessi (lill-individwi jew negozji).

9.1.6 Leġislazzjoni Ewropea eventwali għandha tkun flessibbli u bbilanċjata, li tevita kemm ir-regolamentazzjoni eċċessiva (li tista' tkun ta' ostaklu għall-użu mifrux tal-finanzjament kollettiv) kif ukoll in-nuqqas ta' protezzjoni tal-investituri. Dan ifisser li għandha tkun oġġettiva, trasparenti, proporzjonata għall-għanijiet li jiġġustifikawha u b'livell għoli ta' protezzjoni tal-investituri.

9.1.7 Taħt kull ċirkustanza, l-investituri għandhom ikunu konxji tal-fatt li qatt ma' jista' jiġi eskluż ċertu livell ta' riskju.

9.1.8 Il-prinċipji fundamentali huma proċeduri amministrattivi sempliċi u t-tnaqqis kemm jista' jkun tal-burokrazija. Barra minn hekk hemm bżonn ta': — kundizzjonijiet ekwivalenti ta' kompetizzjoni; — tnaqqis tal-ispejjeż amministrattivi; — proċeduri qosra għat-teħid ta' deċiżjonijiet.

9.1.9 Ir-regoli għandhom jiżguraw li l-pjattaformi ta' finanzjament kollettiv jaġixxu skont il-prinċipji bażiċi ta': — newtralità; — diliġenza; — tiftix tal-aħjar interessi tal-klijenti, li għandhom ikunu infurmati kif imiss; — nuqqas ta' prattiċi kummerċjali inġusti fil-marketing; — proċeduri aċċessibbli ta' tressiq ta' lmenti.

9.1.10 L-informazzjoni għall-investituri potenzjali għandha tkun: — ċara u rilevanti; — f'waqtha u kompluta; — oġġettiva u eżatta; — mhux qarrieqa bl-azzjoni jew l-ommissjoni.

9.1.11 Id-drittijiet tal-proprjetà intellettwali ta' dawk li jqiegħdu l-proġetti fuq l-internet għandhom jibqgħu protetti meta jidħol fis-seħħ ir-Regolament dwar il-ħolqien tal-brevett uniku Ewropew.

9.2 Il-promozzjoni tas-sorsi finanzjarji alternattivi

9.2.1 Il-KESE jqis utli li l-awtoritajiet pubbliċi jwettqu kampanji li jippromovu l-finanzjament kollettiv bil-għan li l-intrapriżi jitħeġġu aktar jużaw is-swieq tal-kapital. B'mod speċjali għandhom jipprovdu informazzjoni adatta lill-SMEs bil-kooperazzjoni tal-organizzazzjonijiet tagħhom.

9.2.2 It-taħriġ għall-intraprendituri kif ukoll għall-investituri – u b'mod partikolari għall-intraprendituri f'sitwazzjoni ta' żvantaġġ – ukoll ser jaqdi rwol essenzjali sabiex il-finanzjament kollettiv jiġi integrat fl-ekonomija Ewropea. Dn ifisser li r-riżorsi neċessarji għandhom jiġu destinati għat-trasferiment tal-għarfien adegwat kemm għall-amministrazzjoni tal-pjattaformi kif ukoll għall-evalwazzjoni effettiva tar-riskji tal-operazzjonijiet.

9.2.3 Il-finanzjament kollettiv mingħajr redditu finanzjarju Il-KESE jenfasizza li: — jista' jgħin jippromovi l-valuri komuni Ewropej, bħas-solidarjetà, il-pluraliżmu, id-demokrazija u l-libertà. Għal dan il-għan, huwa importanti li l-Unjoni tadotta, anke f'dan il-qasam, miżuri li jikkomplementaw il-miżuri li adottaw l-Istati Membri, waqt li jiġi appoġġjat il-ħolqien ta' pjattaformi ta' interess Ewropew għall-proġetti li għandhom l-għan li jsaħħu l-koeżjoni ekonomika, soċjali jew territorjali, fejn l-organizzazzjonijiet ta' min iħaddem, it-trejdjunjins u rappreżentanti oħra tas-soċjetà ċivili organizzata jistgħu jaqdu rwol attiv. — Huwa għaqli li l-finanzjament kollettiv jiġi rikonoxxut b'mod speċifiku fil-leġislazzjoni tal-Istati Membri bħala l-metodu ġdid ta' patroċinju li hu, mhux biss fil-forma iżda wkoll fis-sustanza, peress li nistgħu nitkellmu dwar l-innovazzjoni fil-prodotti u l-proċessi. Din hija xi ħaġa li trid tiġi rikonoxxuta u appoġġjata mill-Istati Membri.

Brussell, 9 ta' Lulju 2014 Il-President tal-Kumitat Ekonomiku u Soċjali Ewropew HENRI MALOSSE

(1) Alvin Toffler, The Third Wave, p. 86 et seq.

(2) ĠU C 177, 11.6.2014, p.1

(3) Riżoluzzjoni tal-PE dwar aġenda ġdida għall-Politika Ewropea tal-Konsumatur – 2012/2133(INI).

(4) COM(2013) 150 final.

(5) Ara l-Opinjoni tal-KESE, ĠU C 327, 12.11.2013, p. 11

(6) Id-Direttiva 2003/71/KE (ĠU L 345, p. 64) emendata bid-Direttiva 2010/73/UE (ĠU L 327/1).

(7) Id-Direttiva 2004/39/KE (ĠU L 145/1).

(8) Id-Direttiva 2007/64/KE (ĠU L 319/1).

(9) Id-Direttiva 2008/48/KE (ĠU L 133/66).

(10) Proposta għal Direttiva COM(2011) 142 final.

(11) Massolution (2013), Crowdfunding Industry Report 2012, http://www.crowdsourcing.org/research

(12) European Banking Federation Facts and Figures (2012): http://www.ebf-fbe.eu/uploads/FF2012.pdf

(13) http://www.bruegel.org/nc/blog/detail/article/1330-the-crowdfunding-phenomenon

(14) Ara l-Opinjonijiet tal-KESE dwar “Il-fondi għan-negozju: investigazzjoni dwar mekkaniżmi ta' provvista alternattivi” u “Il-Finanzjament fit-Tul tal-Ekonomija Ewropea”.

(15) Financial structure and growth. BIS Quarterly Review, Marzu 2014.

(16) BCE: Survey on the access to finance of SMEs in the euro area, 2013.

(17) ĠU C 77, 31.3.2009, p. 23; ĠU C 27, 3.2.2009, p. 7; ĠU C 351, 15.11.2012; ĠU C 48, 15.2.2011, p.33.

(18) Eurostat: Structural business statistics overview, Diċembru 2013.

(19) COM(2014) 168 final.

(20) UEAPME, Komunikazzjoni tas-27.3.2014.

(21) http://www.bofidi.be/en/nieuws-3/recent-posts/148-winwinloananinterestingalternativemethodoffinancing